Podlitiek: Facebook geskok, DA se onderrok en by Coligny gejokDie omstrede reklamebord in Johannesburg se middestad. Foto: DA Opgestel deur die Podlitiek-span Die kontemporêre Suid-Afrika kan mooi beskryf word deur die bekende woorde van Charles Dickens. Ons land beleef werklik terselfdertyd die beste asook die slegste van tye. Tye van wysheid en tye van dwaasheid. Hierdie week bespreek Podlitiek vier van die gebeure in hierdie kontrasterende tye, naamlik die skokkende Facebook-video van die afgelope week, die DA se verkiesingsveldtog en die beweerde onthullings oor die Coligny-moordsaak, asook gebeure in Zimbabwe. Paul Maritz begin die episode deur te gesels oor die Facebook-video wat die rondtes die afgelope week gedoen. Dié video beeld die interaksie tussen onderskeidelik ’n swart man en wit bedelaar uit, waar die swart man nie R2 aan die wit bedelaar wil gee nie omdat “wit mense moordenaars” is. Die Podlitiek-span vestig die aandag daarop hoe hierdie interaksie boekdele spreek van hoe sommige Suid-Afrikaners rasverskille in Suid-Afrika sien, en hoe dit gereeld op verwronge wyses gebruik word. Daniel du Plessis vat die gesprek verder deur te gesels oor die DA se nuwe verkiesingsveldtog. Die DA het ’n banier bekendgemaak waar die name van die slagoffers van die Marikana- en Life Esidimeni-tragedies en puttoilet-sterftes gelys word. Maritz glo dat hierdie ’n goedkoop strategie van die DA is en dat dit nie gepas is om die name van hierdie slagoffers om politieke redes te gebruik nie. Daniël Eloff stem egter nie saam nie en argumenteer dat dit suiwer as ’n politieke strategie gesien moet word en niks meer nie. Die span se verskille oor hierdie onderwerp, wys duidelik op die omstrede aard daarvan. Daarna draai die gesprek na die beweerde bekendmaking van ’n hoofgetuie in die Coligny-moordsaak wat moontlik ’n verskil kan maak in die saak se uiteindelike beslissing. Paul en Daniel stem saam dat hierdie net nóg ’n geval is waar Suid-Afrikaners vinnig en sonder die nodige feite afleidings maak en dat almal van ons daarteen moet waak. Die gesprek sluit af met ’n bespreking oor die chaos in ons noordelike buurland Zimbabwe. Die span bespreek vlugtig hoe dit situasie gevorder het tot waar dit tans is en of lande ’n morele plig het om in te gryp.